Author: frankova
Last saved by: Franková Marta
Company: MKSR

Dôvodová správa

	Všeobecná časť

Návrh zákona, ktorým sa mení a dopĺňa zákon č. 340/2012 Z. z. o úhrade za služby verejnosti poskytované Rozhlasom a televíziou Slovenska a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 532/2010 Z. z. o Rozhlase a televízii Slovenska a o zmene a doplnení niektorých zákonov v znení neskorších predpisov (ďalej len „návrh zákona“) sa predkladá na základe Programového vyhlásenia vlády Slovenskej republiky na roky 2016 - 2020.

V Programovom vyhlásení vlády Slovenskej republiky na roky 2016 – 2020 sa vláda Slovenskej republiky zaviazala prijať také legislatívne opatrenie, ktoré poskytne Rozhlasu a televízii Slovenska (ďalej len „RTVS“) stabilné a primerané finančné zabezpečenie plnenia jej zákonných úloh prostredníctvom optimalizácie výšky úhrady za služby verejnosti poskytované RTVS (ďalej len „úhrada“), s cieľom zabezpečiť dlhodobé financovanie základných úloh a povinností vysielateľa verejnej služby v oblasti rozhlasového a televízneho vysielania, vrátane rozšírenia ponuky programových služieb o nový vysielací okruh. 

Vzhľadom na to, že RTVS ako verejnoprávny vysielateľ predstavuje systémový nástroj na poskytovanie služby verejnosti v oblasti rozhlasového a televízneho vysielania, spočívajúcej v širokom prístupe verejnosti k informáciám, kultúre a vzdelávaniu, a vzhľadom na dlhodobé finančné poddimenzovanie verejnoprávneho vysielateľa poskytujúceho službu verejnosti v oblasti vysielania, je cieľom predkladaného návrhu zákona finančne stabilizovať verejnoprávne vysielanie na Slovensku, zaviesť nezávislý a transparentný systém stanovovania úhrady a  poskytnúť poslucháčom a divákom obsahovú protihodnotu za zvýšené úhrady. Cieľom navrhovanej právnej úpravy je taktiež oslobodiť najslabšiu sociálnu skupinu od povinnosti platiť úhrady a znížiť administratívnu záťaž platiteľov úhrady. 

Platenie, vyberanie a vymáhanie úhrady upravuje v súčasnosti zákon č. 340/2012 Z. z. o úhrade za služby verejnosti poskytované Rozhlasom a televíziou Slovenska a o zmene a doplnení niektorých zákonov v znení neskorších predpisov (ďalej len „zákon č. 340/2012 Z. z.“), ktorý stanovuje aj sadzbu úhrady. Predkladaný návrh zákona ponecháva v platnosti súčasný systém financovania verejnoprávneho vysielateľa založený na úhrade, ktorej účelom je finančné zabezpečenie služieb verejnosti v oblasti televízneho vysielania a rozhlasového vysielania poskytovaných RTVS, avšak zavádza nový mechanizmus stanovenia sadzby úhrady, ktorý je založený na valorizácii sadzby úhrady v závislosti od miery inflácie meranej indexom spotrebiteľských cien. Navrhuje sa, aby sa sadzba úhrady pre každú kategóriu platiteľa valorizovala každé štyri roky k 1. januáru príslušného kalendárneho roka tak, že naposledy platná sadzba úhrady pre príslušnú kategóriu platiteľa sa vynásobí priemernou mierou inflácie meranou indexom spotrebiteľských cien určenou Štatistickým úradom Slovenskej republiky za štyri kalendárne roky predchádzajúce kalendárnemu roku, ktorý predchádza kalendárnemu roku, v ktorom dochádza k valorizácii sadzby úhrady. Vypočítaná sadzba úhrady sa bude zaokrúhľovať na desať eurocentov nahor. V prípade, že priemerná miera inflácie bude záporná, sadzba úhrady na nasledujúce štyri roky sa nebude meniť. Za účelom informovania platiteľov o výške platnej sadzby úhrady a valorizovanej sadzby úhrady, upravuje návrh zákona aj zverejňovanie výšky sadzby úhrady. RTVS bude povinná na svojom webovom sídle zverejňovať platnú sadzbu úhrady pre každú kategóriu platiteľa, a to po celý čas jej platnosti, pričom valorizovanú sadzbu úhrady bude RTVS povinná zverejniť od 1. júla do 31. decembra kalendárneho roka, ktorý predchádza kalendárnemu roku, v ktorom má byť sadzba úhrady valorizovaná.

Navrhovaný mechanizmus úpravy sadzby úhrady odráža ekonomický vývoj v spoločnosti a zabezpečuje, že rast sadzby úhrady bude kopírovať vývoj spotrebiteľských cien v krajine. Takáto previazanosť sadzby úhrady na ekonomický index rastu je objektívnym nástrojom valorizácie príjmov verejnoprávneho vysielateľa. Cieľom navrhovaného mechanizmu valorizácie úhrad je, v súčinnosti so systémom výnimiek a úľav z povinnosti platiť úhradu pre sociálne najzraniteľnejšie skupiny obyvateľov, na jednej strane finančne stabilizovať verejnoprávneho vysielateľa a zabezpečiť, aby jeho príjmy významne nezaostávali za vývojom slovenského hospodárstva a na druhej strane nezaťažiť platiteľov úhrad viac, ako im to reálna ekonomická situácia umožňuje.    
 
V zmysle návrhu zákona sa bude sadzba úhrady valorizovať prvýkrát k 1. januáru 2021, preto bolo potrebné upraviť výšku sadzby úhrady, a to v období od účinnosti návrhu zákona, t. j. od 1. januára 2017 do 31. decembra 2020. V súčasnosti je sadzba úhrady pre platiteľa, ktorý je fyzickou osobou stanovená zákonom č. 340/2012 Z. z. vo výške 4,64 eur mesačne a pre platiteľa, ktorý je zamestnávateľom je stanovená sadzba úhrady v závislosti od počtu zamestnancov v rozmedzí od 4,64 eur do 464,71 eur mesačne. Návrhom zákona sa sadzba úhrady pre každú kategóriu platiteľov zvýši o cca 50%. Zvýšením sadzby úhrady reaguje návrh zákona aj na skutočnosť, že sadzba úhrady sa na Slovensku nemenila od roku 2003. Na poddimenzovanosť financovania verejnoprávneho vysielateľa poukazuje aj porovnanie výšky ročného príspevku na verejnoprávne vysielanie s inými európskymi krajinami. Výška ročného príspevku na verejnoprávne vysielanie na Slovensku je pre fyzické osoby 55,68 eur, čo predstavuje v porovnaní s inými európskymi krajinami podpriemer. Napríklad v Rakúsku predstavuje ročný základný príspevok sumu vo výške 282,15 eur, v Chorvátsku 125,75 eur (v prepočte z miestnej meny), v Českej republike 78,44 eur (v prepočte z miestnej meny), vo Francúzsku 133 eur, v Nemecku 215,76 eur, v Taliansku 113, 50 eur a v Slovinsku 153 eur.  Najmenej zaťažený je obyvateľ Albánska, ktorý ročne prispieva na verejnoprávne vysielanie sumou priemerne 8,57 eur (v prepočte z miestnej meny).   

Návrh zákona ponecháva v platnosti oslobodenie od platenia úhrad pre fyzické osoby s ťažkým zdravotným postihnutím a pre platiteľov, ktorí žijú v domácnosti s fyzickou osobou s ťažkým zdravotným postihnutím, a ktorá má na adrese odberného miesta platiteľa trvalý pobyt a oproti doterajšej právnej úprave oslobodzuje od povinnosti platiť úhradu najslabšiu sociálnu skupinu – príjemcov pomoci v hmotnej núdzi a osoby spoločne posudzované s príjemcom pomoci v hmotnej núdzi, ktorí podľa platnej právnej úpravy platili polovičnú sadzbu úhrady. 

Predkladaný návrh zákona zároveň znižuje administratívnu záťaž pre platiteľov úhrad a osoby, ktoré sú od platenia úhrady oslobodené, a to tak, že ruší preukazovaciu povinnosť platiteľov a osôb oslobodených od platenia úhrady. Overenie správnosti údajov oznámených vyberateľovi úhrady tak bude vykonávať v súčinnosti s príslušnými subjektmi samotný vyberateľ úhrady. 

V súvislosti so zvýšením sadzby úhrady a predpokladaným vyšším príjmom RTVS z úhrad, sa v čl. II novelizujú príslušné ustanovenia zákona č. 532/2010 Z. z. o Rozhlase a televízii Slovenska a o zmene a doplnení niektorých zákonov v znení neskorších predpisov tak, aby umožnili RTVS ponúknuť svojim divákom a poslucháčom protihodnotu za zvýšenie sadzby úhrady, a to v podobe vyššej kvality služieb poskytovaných RTVS v oblasti rozhlasového a televízneho vysielania, bohatšieho obsahu aj v oblasti nových médií, ako aj v podobe rozšírenia ponuky programových služieb RTVS o novú televíznu programovú službu, ktorú bude RTVS vysielať od 1. januára 2018. 

Návrh zákona je v súlade s Ústavou Slovenskej republiky, ústavnými zákonmi a nálezmi ústavného súdu, zákonmi a medzinárodnými zmluvami, ktorými je Slovenská republika viazaná, ako aj s právom EÚ.  

Predpokladá sa, že návrh zákona bude mať pozitívny aj negatívny vplyv na rozpočet verejnej správy a na podnikateľské prostredie, pozitívne aj negatívne sociálne vplyvy a pozitívne aj negatívne vplyvy na služby verejnej správy pre občana. Predkladaný návrh zákona nemá žiadny vplyv na životné prostredie ani na informatizáciu spoločnosti.